Pīters Džeksons
Pīters Roberts Džeksons (angļu: Peter Robert Jackson; dzimis 1961. gada 31. oktobrī Pekeruabejā, Jaunzēlandē) ir jaunzēlandiešu kinorežisors, producents un scenārists. Pazīstams kļuvis ar savu 1994. gadā režisēto kriminālo drāmu "Dievišķās radības" (Heavenly Creatures), kas ieguva "Oskara" nomināciju par labāko oriģinālscenāriju. Filma kļuva arī par aktrises Keitas Vinsletas debiju kino. Pasaules slavu un komerciālus panākumus Pīters Džeksons ieguva ar filmu sēriju "Gredzenu pavēlnieks", kuras trīs filmas dažādās nominācijās kopā ieguva 17 Kinoakadēmijas balvas. Kopējie sērijas ieņēmumi sasniedza 2,92 miljardus ASV dolāru. Kritiķu un skatītāju atzinību izpelnījās arī Džeksona režisētā filma "Karalis Kongs" (4 Kinoakadēmijas balvas) un daļēji arī "Dārgie pīšļi" (The Lovely Bones). 2012. gadā iznāca viņa filma "Hobits: Negaidīts ceļojums" (The Hobbit: An Unexpected Journey; "Gredzenu pavēlnieka" triloģijas prīkvels).